Svet Gospodarske zbornice Slovenije Centra za poslovno usposabljanje je na podlagi 5. člena Statuta Gospodarske Zbornice Slovenije - Centra za poslovno usposabljanje (16. 3. 1994, 4. 2. 1999, 22.2.2000 in 23.6.2003) in na podlagi Dogovora o sodelovanju in prenosu izvajanja dejavnosti izobraževanja in usposabljanja z Gospodarske zbornice Slovenije na Center za poslovno usposabljanje z dne 1.9.2006, na svoji seji dne 18.12.2007, sprejel

**P R A V I L N I K**

 **O PROGRAMIH GZS CPU IN IZPITIH ZA UGOTOVITEV IN POTRDITEV USPOSOBLJENOSTI**

# SPLOŠNE DOLOČBE

**1. člen**

(predmet ureditve)

Ta pravilnik določa pogoje, način in postopek opravljanja izpita za ugotovitev in potrditev usposobljenosti (v nadaljnjem besedilu izpit) ter sestavine programov usposabljanja Gospodarske zbornice Slovenije Centra za poslovno usposabljanje (v nadaljnjem besedilu programi GZS CPU) za posamezne poklice po SKP, za katere ni javno veljavnih izobraževalnih programov za pridobitev stopnje izobrazbe ali nacionalnih poklicnih kvalifikacij in za določena dela v okviru poklica, za katerega pristojno združenje GZS oziroma najmanj tri zainteresirana podjetja ugotovijo, da je potrebno organizirati dodatno usposabljanje delavcev.

Po tem pravilniku se izvajajo tudi izpiti za zunanje preverjanje usposobljenosti udeležencev po programih, ki jih določa GZS po drugih predpisih.

Pravilnik ureja tudi imenovanje in sestavo ter pristojnosti izpitnih odborov in komisij za ugotavljanje in potrjevanje usposobljenosti in varstvo pravic kandidatov v postopku.

**2. člen**

(programi GZS)

Programi GZS CPU imajo splošni in posebni del.

Splošni del zajema splošne podatke o programu:

1. Ime programa usposabljanja ali izpopolnjevanja
2. Cilji usposabljanja ali izpopolnjevanja
3. Obseg - trajanje usposabljanja ali izpopolnjevanja
4. Pogoji za vključitev
5. Pogoj za dokončanje.

Posebni del zajema:

1. Tematske sklope usposabljanja ali izpopolnjevanja (predmetnik)
2. Kataloge znanja za tematske sklope in praktično usposabljanje ali vaje s cilji, vsebinami in standardi znanja.
3. Izpitne kataloge z nalogami, ki se preverjajo na izpitu, načini, oblikami ter merili preverjanja znanja in usposobljenosti.
4. Materialne in kadrovske pogoje, ki jih morajo imeti izvajalci programa oziroma osebe, ki preverjajo usposobljenost kandidatov.

Programe GZS CPU potrdi Svet Gospodarske zbornice Slovenije Centra za poslovno usposabljanje (v nadaljnjem besedilu Svet GZS CPU) na predlog skupine strokovnjakov in skrbnika programa na CPU GZS.

Navodila za pripravo programov GZS CPU sprejme Svet GZS CPU.

Stroške priprave programa založi GZS CPU in se vključijo v kotizacijo izvajanja usposabljanja.

**3. člen**

(izvajalci programov usposabljanja)

Programe usposabljanja lahko izvaja GZS CPU oziroma izvajalec, ki so lahko izobraževalne organizacije za izobraževanje odraslih, podjetja, šole, zasebniki in drugi izvajalci, ki zagotovijo najmanj kadrovske in materialne pogoje za izvedbo programa in s katerim GZS CPU sklene ustrezno pogodbo o sodelovanju.

**4. člen**

(izvajanje izpitov)

Izpite izvaja GZS CPU, ki zagotavlja:

* razvoj metodologije za pripravo programov in izvajanje izpitov,
* razvija programe
* pripravi predloge cen razvoja programa, izvedbe programa in stroške izpita,
* pripravlja strokovna gradiva za Svet GZS CPU
* opravlja analize potreb po programih in sodeluje s podjetji
* organizira delovne skupine strokovnjakov, ki sodelujejo pri pripravi programov
* organizira izpite
* vodi register udeležencev
* vodi register kandidatov, ki so prejeli potrdila o usposobljenosti
* izvaja administrativno tehnično podporo za pripravo programov in izvajanje izpitov.

**5. člen**

(sestavine izpita)

Sestavine izpita so predpisane s programom GZS CPU. Obvezni sestavini sta:

1. praktični del, kjer se praktično preverja usposobljenost udeleženca,

2. strokovno-teoretični del, kjer se preverja strokovno teoretično znanje, ki je potrebno pri praktičnem delu.

Oblike, načine in trajanje posameznega dela izpita in merila za uspešnost na izpitu določa program GZS CPU.

Pri izvajanju izpita se upoštevajo sodobna andragoška načela.

**OPRAVLJANJE IZPITA**

**6. člen**

(pogoji za opravljanje izpita)

Pravico do opravljanja izpita pridobi udeleženec, ki izpolnjuje pogoje za vključitev v program, ki so predpisani s programom GZS CPU, za katerega je razpisano usposabljanje oziroma izpit.

Izpolnjevanje pogojev ugotovi pristojni izpitni odbor.

**7. člen**

( opravljanje izpita)

Posamezni deli izpita se opravljajo v vrstnem redu, ki je določen v Izpitnem katalogu programa GZS v enem izpitnem roku. Udeleženec se lahko na izpit prijavi večkrat, dokler ne dokaže usposobljenosti. Na izpitu se lahko vedno preverjajo vsi standardi iz praktičnega in strokovno teoretičnega dela. Udeleženci opravljajo izpite pred pristojno izpitno komisijo.

Pristojni izpitni odbor izda v petih dneh po opravljenem izpitu obvestilo o uspehu.

**8. člen**

(izpitni roki)

GZS CPU najmanj enkrat letno objavi razpis za opravljanje izpitov. Z razpisom se določijo izpitni roki, rok, v katerem je treba vložiti prijave, pogoji in dokazila o izpolnjevanju pogojev, stroški izpita. Rok za prijavo ne sme biti krajši od 15 dni. Razpis se objavi na spletni strani CPU in v Glasu gospodarstva.

**9. člen**

(prijava)

Udeleženec, ki želi pristopiti k izpitu, je dolžan vložiti prijavo za opravljanje izpita najkasneje zadnji dan razpisnega roka. Na izpit se lahko prijavi ne glede na to, ali je obiskoval usposabljanje ali ne.

Prijavo za opravljanje izpita vloži udeleženec pisno na predpisanemu obrazcu, z vsemi podatki, ki so na njem zahtevani, na GZS CPU. K prijavi je dolžan priložiti dokazila, s katerimi dokazuje, da izpolnjuje pogoje za opravljanje izpita.

Udeleženec lahko pisno prekliče prijavo na izpit, najkasneje tri (3) dni pred začetkom izpitnega roka.

**10. člen**

(obveščanje udeleženca o izpolnjevanju pogojev)

Pristojni izpitni odbor v petnajstih (15) dneh po izteku razpisnega roka obvesti udeleženca, ki izpolnjuje razpisne pogoje, o datumu in kraju opravljanja izpita in o plačilu stroškov.

V primeru, da pristojni izpitni odbor ugotovi, da je vloga udeleženca nepopolna, ga pisno pozove na dopolnitev vloge. Rok za dopolnitev vloge ne sme biti krajši od osem (8) dni.

V primeru, da udeleženec vloge ne dopolni v roku iz pisnega poziva, se šteje, kot da vloga ni bila vložena in izpitni odbor s sklepom prijavo zavrže.

**11. člen**

(obveščanje udeleženca o neizpolnjevanju pogojev)

V primeru, da pristojni izpitni odbor ugotovi, da udeleženec ne izpolnjuje pogojev za pristop k izpitu, izda o tej ugotovitvi sklep.

Zoper sklep iz prejšnjega odstavka tega člena ima udeleženec pravico vložiti ugovor v roku osem (8) dni na komisijo za ugovore, ki jo imenuje Svet GZS CPU. Odločitev te komisije je dokončna.

**OCENJEVANJE**

**12. člen**

(ocenjevanje)

Udeleženec je opravil izpit, če je uspešno opravil s programom predpisane dele izpita.

Uspeh iz posameznih delov izpita se ocenjuje opisno: opravil, ni opravil. Merila za določanje uspešnosti na izpitu so določena v izpitnem katalogu programa GZS CPU.

**IZPITNI ODBORI IN KOMISIJE**

**13. člen**

 (izpitni odbori )

Izpite izvajajo izpitni odbori, ki jih imenuje Svet Centra GZS CPU.

Izpitni odbori so imenovani za posamezne dejavnosti, za katere se sprejemajo programi in izvajajo izpiti. Izpitne odbore za dejavnosti predlagajo najmanj tri zainteresirana podjetja, ki so vključena v pripravo oziroma izvajanje programa.

Izpitni odbor sestavljajo predsednik in dva člana. Vsak ima svojega namestnika. Izpolnjevati morajo splošne pogoje za imenovanje članov izpitnih odborov in izpitnih komisij, ki so določeni v 15. členu tega pravilnika in posebne pogoje, ki se določijo v programu GZS CPU.

Izpitni odbori:

1. vodijo izpite,
2. sprejemajo Poslovnik o svojem delu,
3. sprejemajo Navodila za delo izpitnih komisij,
4. imenujejo izpitne komisije,
5. preverjajo pogoje udeležencev za pristop k izpitu,
6. izdajajo obvestila o uspešnosti udeležencev na izpitih,
7. poročajo o delu izpitnih komisij Svetu GZS CPU,
8. rešujejo ugovore zoper delo izpitnih komisij,
9. nadzorujejo delo izpitnih komisij.

Predsednik, člana izpitnih odborov in njihovi namestniki so imenovani za štiri leta in so lahko ponovno imenovani.

**14. člen**

( izpitne komisije )

Izpitni odbori imenujejo izpitne komisije za posamezne izpite. Izpitno komisijo sestavljajo predsednik in največ trije izpraševalci. Vsak ima svojega namestnika. Izpite izvajajo člani izpitne komisije ali njihovi namestniki v skladu s programom GZS in Navodili za delo izpitnih komisij.

Predsednik, izpraševalci in namestniki morajo izpolnjevati splošne pogoje, ki veljajo za predsednika in člane izpitnega odbora, ki jih je imenoval.

Predsednik Izpitne komisije skrbi za pravilen potek izpita in vodi dokumentacijo.

Izpitne komisije:

1. izvajajo izpite,
2. določajo izpitna vprašanja,
3. poročanje izpitnemu odboru.

**15. člen**

 ( splošni pogoji za imenovanje članov izpitnih odborov in komisij )

Predsedniki, namestniki predsednikov, člani izpitnih odborov in njihovi namestniki ter člani izpitnih komisij, morajo imeti ustrezno strokovno izobrazbo ter vsaj pet let delovnih izkušenj v gospodarstvu, stroki oz. šolskih ali drugih izobraževalnih institucijah.

Poznati morajo sodobne oblike preverjanja in ocenjevanja znanja in/ali usposobljenosti, ter biti usposobljeni za delo v izpitnih odborih in komisijah.

Vsebino potrebnih znanj in način usposabljanja izpitnih odborov in komisij določi Svet GZS CPU.

**16. člen**

 ( obveščanje članov izpitnega odbora in članov izpitnih komisij )

Predsednik izpitnega odbora mora člane izpitnega odbora in člane izpitnih komisij pisno obvestiti, o času in kraju opravljanja izpita najmanj petnajst (15) dni pred začetkom.

Če član izpitne komisije ne more sodelovati pri izpitu, oziroma opraviti posamezne naloge, mora o tem takoj obvestiti predsednika izpitnega odbora oziroma pristojno službo pri GZS CPU, kjer je sedež za izvajanje izpitov, da predsednik izpitnega odbora določi namestnika.

**17. člen**

( izločitev članov izpitnega odbora in članov izpitnih komisij )

Če član izpitnega odbora ali član izpitne komisije zanemarja svoje obveznosti, oziroma obstaja utemeljen sum in razlog za nezaupanje v nepristranskost njegovega dela v izpitnem odboru oziroma komisiji, ali če udeleženec izrazi tak sum, Izpitni odbor odloča o morebitni izločitvi člana izpitnega odbora ali člana izpitne komisije. Član izpitnega odbora oziroma član izpitne komisije, o katerem se odloča, ne sodeluje pri sprejemanju odločitev.

**STROŠKI USPOSABLJANJA IN OPRAVLJANJA IZPITOV**

**18. člen**

 ( stroški usposabljanja )

Stroške v zvezi z usposabljanjem nosi udeleženec oziroma podjetje, ki je udeleženca napotilo na usposabljanje (v nadaljevanju plačnik). Pred usposabljanjem je plačnik dolžan plačati stroške usposabljanja. Ceno določi GZS CPU.

**19. člen**

 ( stroški za opravljanje izpita )

Stroške v zvezi z opravljanjem izpita nosi udeleženec, ki opravlja izpit oziroma podjetje, ki je udeleženca napotilo . Plačnik je dolžan pred opravljanjem izpita plačati stroške izpita. Ceno izpita, ki bremeni udeleženca, določi Svet GZS CPU.

**20. člen**

 ( vračilo plačil )

Če se udeleženec upravičeno ne more udeležiti usposabljanja oziroma opravičeno odstopi pred začetkom izpita ali pisno prekliče prijavo v skladu z 9. členom tega pravilnika, se mu vplačano pristojbino vrne, pri čemer se odbijejo nastali stroški.

**VARSTVO PRAVIC KANDIDATOV**

**21. člen**

(pravica do ugovora zoper delo izpitne komisije)

Udeleženec lahko vloži zaradi nepravilnega postopka, ki ga vodi Izpitni odbor, pisni ugovor na Komisijo za ugovore, ki jo imenuje Svet GZS CPU, v treh (3) dneh po prejemu pisnih sklepov Izpitnega odbora. O ugovoru odloči Komisija za ugovore najkasneje v petih (5) dneh. Sklep te komisije je dokončen.

Pisni ugovor lahko udeleženec vloži tudi zoper oceno na izpitu ali izpeljavo izpita na pristojni Izpitni odbor v roku 24 ur od izvedbe izpita, pri katerem je prišlo do kršitve oziroma v treh (3) dneh po prejemu pisnega obvestila o uspehu na izpitu oziroma vpogledu v dokumentacijo izpita. Izpitni odbor v petih (5) dneh po prejemu ugovora odloči o nepravilnostih, ki so predmet ugovora oziroma o oceni na podlagi dokumentacije ali določi novo komisijo in ponovno ugotavljanje usposobljenosti na izpitu. Odločitev izpitnega odbora je dokončna.

**22. člen**

 ( pravica do vpogleda )

Predsednik izpitnega odbora lahko udeležencu na podlagi pisnega zahtevka omogoči vpogled v dokumentacijo izpita v osmih (8) dneh po objavi rezultatov oziroma vročitvi obvestila o opravljenem ali neopravljenem izpitu.

**DOKUMENTACIJA O IZPITIH**

**23. člen**

( register in evidenca)

GZS CPU vodi register o programih usposabljanja GZS CPU in opravljenih izpitih. Vsebino registra določi GZS CPU.

GZS CPU vodi evidenco zapisnikov izpitnih odborov, evidenco kandidatov, ki so opravljali izpit in evidenco udeležencev na programih usposabljanja.

**24. člen**

 ( zapisniki o izpitih )

O izpitih se vodijo zapisniki sej izpitnih odborov in izpitnih komisij o izpitu za posameznega udeleženca. Zapisnik podpišejo predsednik in člani izpitne komisije, pred katerimi je udeleženec opravljal izpit.

**25. člen**

 ( poročilo o izpitih )

Izpitni odbor najmanj enkrat letno poroča Svetu GZS CPU in direktorju GZS CPU. Poročilo vsebuje podatke o izvajanju, rezultatih in problematiki izvajanja izpitov.

**26. člen**

 (listine)

Za udeležbo na programu usposabljanja udeleženec prejme Potrdilo o udeležbi na usposabljanju.

Udeleženci, ki opravljajo izpit za ugotovitev in potrditev usposobljenosti, pridobijo Potrdilo o usposobljenosti, ki ni javno veljavna listina. Ima značaj dokazila o usposobljenosti.

Listino izda Gospodarska zbornica Slovenije Center za poslovno usposabljanje.

Vsebino in obliko listine na predlog direktorja GZS CPU določi Svet GZS CPU.

**ZBIRANJE IN VARSTVO OSEBNIH PODATKOV**

**27. člen**

 ( arhiviranje )

Prijave in izpitno gradivo kandidatov se hranijo tri leta.

Trajno se hranijo zapisniki izpitnih odborov in podatki o kandidatih, ki so opravili izpit.

**28. člen**

 ( varovanje osebnih podatkov )

Za zbiranje in varovanje osebnih podatkov se smiselno uporabljajo določbe Zakona o varstvu osebnih podatkov.

**PREHODNE IN KONČNE DOLOČBE**

**29. člen**

(veljavnost programov GZS)

Za programe usposabljanja in izpopolnjevanja, ki so bili sprejeti na Gospodarski zbornici Slovenije v skladu s Pravilnikom o izpitih za ugotovitev in potrditev usposobljenosti (GG, 2/99), se šteje, da so veljavni tudi v skladu s tem pravilnikom.

Izpitni odbori in izpraševalci, člani izpitnih komisij, ki so bili imenovani na Gospodarski zbornici Slovenije, opravljajo svoje funkcije do izteka mandata.

Kandidati, ki so bili na dan uveljavitve tega pravilnika vpisani v program usposabljanja ali izpopolnjevanja GZS oziroma prijavljeni na razpis na izpit, opravljajo obveznosti v skladu s prej veljavnim pravilnikom.

**30. člen**

( uveljavljanje pravilnika )

Ta pravilnik se objavi na spletnih straneh GZS CPU in začne veljati osmi dan po objavi. Uporablja se od prvega dne naslednjega meseca po objavi. Z dnem uporabe preneha veljati in se uporabljati Pravilnik o izpitih za ugotovitev in potrditev usposobljenosti, ki je bil objavljen v Glasu gospodarstva februarja 1999.

GZS CPU soglaša, da vse pristojnosti, ki jih imajo za izvajanje izpitov za ugotovitev in potrditev usposobljenosti na podlagi Pravilnika o programih GZS in izpitih za ugotovitev in potrditev usposobljenosti (GG/februar 1999) do imenovanja novih organov s strani GZS CPU na podlagi novega pravilnika, ki bo urejal postopek in pogoje za opravljanje izpitov za ugotovitev in potrditev usposobljenosti izvajajo organi, ki so bili imenovani ali predlagani s strani GZS.

Predsednik Sveta Gospodarske zbornice Slovenije
Centra za poslovno usposabljanje

Niko Martinec

SOGLASJE

Generalni direktor Gospodarske zbornice Slovenije

Mag. Samo Hribar Milič